РЕГЛАМЕНТ (ЕО) № 224/2007 НА КОМИСИЯТА
от 1 март 2007 година
за изменение на Регламент (EO) № 1216/2003 във връзка с икономическите дейности, обхванати от индекса на разходите за труд
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EO) № 450/2003 на Европейския парламент и на Съвета от 27 февруари 2003 г. относно индекса на разходите за труд (1), и по-специално член 11 от него,
като има предвид, че:
(1)
Различни статистически данни, съществена част от които са индексите на разходите за труд, имат значение за контрола на измененията в нивото на заплащане и инфлационните процеси, произтичащи от пазара на труда.
(2)
Обхватът на индекса на разходите за труд трябва да бъде разширен, за да покрива икономическите дейности, определени от NACE Rev. 1, раздели L, М, N и О. Това разширяване означава, че ще бъдат обхванати и непазарните услуги, каквито са услугите в по-голямата част от посочените раздели, които имат различна динамика от пазарните услуги.
(3)
Предварителните проучвания, извършени в съответствие с член 10 от Регламент (ЕО) № 450/2003, показват, че разширяването на обхвата на индекса на разходите за труд чрез включването на икономическите дейности, дефинирани от NACE Rev. 1, раздели L, М, N и О, е приложимо и че обемите работа и разходи, които разширяването на индекса на разходите за труд предполага, са съизмерими със значението на резултатите и ползите.
(4)
Предварителните проучвания също така показват, че гъвкавият график за прилагане ще намали разходите за прилагане за държавите-членки, които все още не събират основните данни или не изготвят индексите, обхванати от това разширяване.
(5)
Методиките за извършване на корекция за сезонност дават статистически достоверни резултати, само ако поредицата от периоди е достатъчно дълга. Сезонно коригираните поредици следва да бъдат изготвени и предадени за първи път, когато са налице данни от поне четири предходни години.
(6)
Индексната референтна година е годината, в която усреднената стойност на индекса е определена на 100. За първа референтна година в Регламент (ЕО) № 1216/2003 на Комисията от 7 юли 2003 г. за прилагане на Регламент (EO) № 450/2003 на Европейския парламент и на Съвета относно индекса на разходите за труд (2) беше определена 2000 г. Индексите за NACE Rev. 1, раздели L, М, N и О, може да не са на разположение за 2000 г. и да трябва да се определи алтернативен референтен индекс.
(7)
Регламент (ЕО) № 1216/2003 следва да бъде съответно изменен.
(8)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1216/2003 се изменя, както следва:
1)
Член 4 се заменя със следния текст:
„Член 4
Обхват на NACE Rev. 1, раздели L, М, N и O
1. По отношение на други държави-членки, освен посочените в параграф 2, данните за индекса на разходите за труд за NACE Rev. 1, раздели L, М, N и О, се изготвят и предават за първото тримесечие на 2007 г. и след това за всяко тримесечие.
2. По отношение на следните държави-членки данните се изготвят и предават за първото тримесечие на 2009 г. и след това за всяко тримесечие: Белгия, Дания, Гърция, Испания, Франция, Ирландия, Италия, Кипър, Люксембург, Малта, Австрия, Полша и Швеция.
3. Като изключение от параграфи 1 и 2 поредиците корекции за сезонност и работен ден, посочени в член 1, параграф 2, буква в), се изготвят и предават, когато бъдат налице поредици, обхващащи данни от предходните четири години.“;
2)
Приложение III се заличава.
3)
Точка 6 от приложение IV се заменя със следното:
„6.
Първата референтна година е 2000 г., за която годишният индекс на разходите за труд е равен на 100. Ако индексите за раздели L, М, N и O от NACE не са на разположение за 2000 г., първите индекси, които са на разположение, следва да бъдат определени на ниво, близко до усредненото годишно ниво за раздели от С до K от NACE.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 март 2007 година.